Geloof anker ‘BSV’ se pittige vroueboerCherié is in geloof geanker op haar plaas in Herbertsdale, Wes-Kaap. (Foto: kykNET) Die pittige boer Cherié van Herbertsdale in die Wes-Kaap is nou wel nie een van die topvyf-boere wat vanjaar op Boer soek ŉ vrou se liefdesreis geneem word nie, maar dié kleinveeboer is steeds ŉ gunsteling onder kykNET-kykers. Hoewel Cherié (34) ŉ stapel briewe van potensiële pasmaats van oor die land heen ontvang het, was dit net nie genoeg om haar deel te maak van die groep wat hoop om voor die kameras deur Kupido se liefdespyl getref te word nie. “Om aan Boer soek ŉ vrou deel te neem was vir my ŉ lewensverrykende ervaring. Dit was vir my lekker om myself daar buite te sit en nou te kan voel ek het my deel gedoen,” sê Cherié aan Maroela Media. Ja, sy kon seker op ŉ ander manier ook na die liefde soek, maar as sy iets doen, gaan sy groot of sy “gaan huis toe”, skerts Cherié. “As ek iets aanpak, doen ek dit voluit. Ek en my buurvrou van Pretoria is groot aanhangers van Boer soek ŉ vrou en dit het ŉ groot sukseskoers. Dit is ŉ gerespekteerde program wat ŉ geloofwaardige platform bied om jouself bloot te stel deur na liefde te soek.” Sy het sowat nege maande gelede ŉ gebedspad begin op die plaas waar sy saam met haar ma woon. Al langs dié pad is ŉ ellelange ry klippe gepak. Elke klip simboliseer ŉ gebed, sê sy. Cherié het ook op die program vir Marciel Hopkins, wat vanjaar vir die derde keer die program aanbied, gaan wys hoe hierdie gebedspaadjie kronkel. “Dit is vir my verfrissend dat mense wat my op straat herken, sê dit is vir hulle lekker om te hoor hoe ek sonder behoud oor my geloof kan praat en dit so fisiek kan uitleef. “Dit is vir my ŉ riem onder die hart dat ek onbewustelik ŉ platform soos Boer soek ŉ vrou kon gebruik om vroue te inspireer om te wil boer, en mense te inspireer om vreesloos hulle geloof uit te leef.” Cherié stap op haar plaas. (Foto: Skermgreep) Cherié het egter nie geskroom om op eie stoom met die mans wat vir haar geskryf het, kontak te maak nie. “Aanvanklik het ek drie hopies vir die briewe gemaak, maar uiteindelik was daar net twee hopies: een vir die briewe waarvan ek gehou het en een vir die briewe wat kaggelvuur toe is.” Sy sê sy het moeite gedoen om die mans na haar plaas – ŉ klipgooi buite Mosselbaai – te nooi om te kom kuier. Of sy uiteindelik liefde gevind het, bly egter ŉ geheim. Volgens Cherié kan sy nie wag om na die res van die 15de seisoen van die program te kyk nie, al weet sy hoe dinge uitspeel. “Ek is ŉ hopeless romantic, en kan ook my gunstelingflieks en gewilde reekse oor en oor kyk. Daarom gaan ek steeds die seisoen kyk, al weet ek hoe dit eindig, want ek wil graag sien hoe die ander deelnemers se pad op die program lyk.” Hier is vanjaar se topvyf-boere.